Source: https://www.jogiforum.hu/hirek/41083
Timestamp: 2020-07-05 05:14:55
Document Index: 8490111

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Hazatérhet a holtnak nyilvánított férfi - Hatályon kívül helyezte a Ceglédi Járásbíróság 1998-as határozatát | hírek | Jogi Fórum ﻿
2019.11.12. Jogi Fórum / Fóris Gábor
Az idős, beteg férfi ügyében Miamiból (USA) fordult a Pest Megyei Főügyészséghez október elején. A férfi hazánk Miamiban lévő alkonzulátusán terjesztett elő útlevélkérelmet, de azzal kellett szembesülnie, hogy nem kaphat útlevelet, mert Magyarországon holtnak van nyilvánítva.
A Pest Megyei Főügyészség a Ceglédi Járásbíróságnál kezdeményezte a bíróság által 1998-ban meghozott azon végzés hatálytalanságának a megállapítását, amelyben a bíróság holtnak nyilvánította az eltűntnek hitt személyt. Az ügyészség a kérelmében előadta, hogy a végzéssel érintett személy nem halt meg, hanem az Amerikai Egyesült Államokban telepedett le.
A bíróság az ügyészség kérelmét soron kívül – nyolc napon belül – elbírálta. A döntés szerint a holtnak nyilvánító végzés hatálytalan, mivel az eltűnt személy valójában 1987 óta az Amerikai Egyesült Államokban él, így fennállt annak a törvényi lehetősége, hogy a korábban egyébként jogszerűen meghozott végzés hatálytalanságát a bíróság megállapítsa.
A bíróság végzése jogerős, így a korábbi holtnak nyilvánítás a bíróság gyors eljárásának is köszönhetően nem képezi akadályát annak, hogy a férfi még egyszer, utoljára hazatérhessen.